Veľké Úľany

Veľké Úľany (do 1948 Veľký Fedymeš, Maďarsky Nagyfödémes) sú obec na Slovensku v okrese Galanta. V roku 2011 zo 4330 obyvateľov bolo 2757 maďarskej národnosti a 1468 slovenskej národnosti.

Polohopis 
Od mesta Galanta je vzdialené 12 kilometrov a leží medzi Malým Dunajom a Čiernou Vodou.

Časti obce 
 Lencsehely
 Nové Osady
 Ekoosada

Názov ulíc 
 Bágrová
 Hlavná
 Kaplnská
 Kováčska
 Kpt. Nálepku
 Jazerná
 Mlynská
 Leninova
 Júliusa Fučíka
 Krížná
 Piesková
 Robotnícka
 Školská
 Štefana Majora
 Zoltána Fábryho
 Záhradnícka
 Úzka
 Sadová
 Nová
 Družstevná

Dejiny 
Prvýkrát sa spomína pod názvom Fudemus v roku 1221 ako majetok Bratislavského hradu. Meno obce pochádza zo starého maďarského jazyka födém (= úľ), pravdepodobne to bolo sídlo známych včelárov. Neskôr sa v spisoch vyskytuje ako Wyfedenes a Fedemus. V rokoch 1490 a 1505 armády cisára Maximiliána I. rabovali v tejto oblasti.

V 16. storočí sa skladala z dvoch obcí Németfödémes a Ófödémes. V roku 1828 tu bol postavený prvý cukrovar v strednej Európe. V roku 1947 v rámci výmeny obyvateľstva príchod veľkého počtu slovenských evanjelikov z Maďarska, o rok bola obec premenovaná na Veľké Úľany.

Katastrofy 
 1862 – záplavy
 1865 – požiare
 1866 – cholera

Kultúra a zaujímavosti

Pamiatky 
 Rímskokatolícky kostol sv. Michala archanjela, trojloďová pôvodne renesančná stavba s pravouhlým ukončením presbytéria a predstavanou vežou, z obdobia okolo roku 1594. Úpravami v duchu baroka prešiel v roku 1670. V roku 1718 bola pristavaná veža. Bočné lode boli pristavané v roku 1756. V interiéri sa nachádza baroková kazateľnica. Ostatné zariadenie, hlavný oltár a bočné oltáre, sú historizujúce. Fasády sú členené polkruhovo ukončenými oknami so šambránami. Veža je členená lizénovými rámami a ukončená korunnou rímsou s terčíkom s hodinami a barokovou helmicou s laternou.

 Kaštieľ Kerekes, jednopodlažná stavba na pôdoryse obdĺžnika s dvoma nárožnými rizalitmi s valbovou strechou, pôvodne baroková stavba z prelomu 17. a 18. storočia. Výrazne bola prestavaná na začiatku 20. storočia v duchu secesie. Stavba pôvodne patrila Páfiovcom. Fasády kaštieľa sú členené kordónovou rímsou so zuborezom, rizality majú pilastre s kanelovaním. Na streche sú secesne ladené vikiere.

 Kúria Mikuláša Lacsnyho, jednopodlažná klasicistická stavba na pôdoryse obdĺžnika s valbovou strechou, z roku 1828. V 30. rokoch 20. storočia prešla úpravami.

 Malá kalvária, barokový komplex zložený z centrálnej kaplnky Sedembolestnej Panny Márie a štrnástich zastavení krížovej cesty, ktoré sú orientované okolo múru s hruškovitým pôdorysom, z roku 1740. Do komplexu sa vstupuje murovanou vstupnou bránou s trojuholníkovým štítom lemovaným dvoma vázami. Zastavenia krížovej cesty sú tvorené nikami s reliéfmi a ukončené trojholníkovými štítmi s tympanónmi. Kaplnka Sedembolestnej Panny Márie z roku 1756 má priečelie lemované pilastrami a ukončené trojuholníkovým štítom s tympanónom. V interiéri sa nachádza barokový oltár. Uprostred komplexu je súsošie kalvárie s Kristom na kríži z roku 1775 a bočnými sochami Panny Márie a sv. Jána Evanjelistu z roku 1759. V roku 2004 prešiel komplex obnovou.

Občianska vybavenosť 
V obci sa okrem rímskokatolíckeho kostola nachádza evanjelický kostol z roku 1958. Postavili ho presídlení Slováci z Dolnej zeme. Vznikol úpravou hospodárskej budovy Pálfiho majera.

Partnerské obce 
  Csabrendek, Maďarsko
  Jánossomorja, Maďarsko

Referencie

Iné projekty

Externé odkazy 
 Oficiálna stránka obce

 
Obce okresu Galanta